**Tapaus Isaiah** (DVD-levityksessä käytetty nimeä **Lapsi on minun**, engl. *Losing Isaiah*) on vuonna 1995 ensi-iltansa saanut Stephen Gyllenhaalin ohjaama yhdysvaltalainen draamaelokuva, jonka pääosissa ovat Jessica Lange ja Halle Berry. Sivurooleissa ovat muun muassa Samuel L. Jackson, Cuba Gooding Jr. ja David Strathairn. *Tapaus Isaiah* perustuu Seth Margolisin romaaniin *Losing Isaiah*, jonka pohjalta Naomi Foner laati käsikirjoituksen. Foner myös toimi elokuvan tuottajana Hawk Kochin kanssa.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Huumeriippuvuudesta kärsivä Khaila Richards (Halle Berry) piilottaa lapsensa roskakoriin ja lupaa lapselleen palaavansa takaisin. Kun seuraavana aamuna roska-autonkuljettajat löytävät lapsen, hänet viedään sairaalaan. Sairaalassa sosiaalityöntekijä Margaret Lewin (Jessica Lange) saa selville, että lapsi oli syntyessään riippuvainen crackistä, ja että hänen nimensä on Isaiah (Marc John Jefferies). Margaretille kehittyy voimakas side Isaiahiin, ja hän päättää ottaa tämän kotiinsa asumaan miehensä ja tyttärensä kanssa. Samoihin aikoihin Khaila herää ilman lastaan. Hysteerinen Khaila kiirehtii takaisin roskakorille ja alkaa etsiä Isaiahia roskien seasta. Eräs paikalle tullut köyhä ihminen pyytää Khailaa lähtemään sanomalla, että on ollut jo tarpeeksi meteliä sinä aamuna, jolloin poliisi oli puhunut kuolleista vauvoista. Khaila poistuu paikalta tajutessaan, mitä oli tapahtunut. Myöhemmin samana iltana Khaila pidätetään näpistyksestä, ja hän menee kuntoutusohjelmaan.

Kolme vuotta myöhemmin Lewinit ovat adoptoineet Isaiahin virallisesti. Khaila on päässyt kuiville huumeista ja laittanut elämänsä järjestykseen. Khaila tapaa sosiaalityöntekijänsä, joka opettaa häntä lukemaan. Lukiessaan kirjaa raskaana olevasta naisesta Khaila murtuu ja tunnustaa sosiaalityöntekijälleen laittaneensa vauvansa roskakoriin. Sitten Khaila saa tietää sosiaalityöntekijältään, että hänen lapsensa löydettiin silloin roskakorista ja on edelleen elossa, joten he palkkaavat asianajaja Kadar Lewisin (Samuel L. Jackson) kyseenalaistamaan ja kieltämään adoption.

Pitkäkestoista oikeudenkäyntitaistelua seuraa nopeasti laajempi rotukysymys. Lopulta tuomioistuin päättää antaa huoltajuuden takaisin Khailalle. Isaiah pakotetaan jättämään Lewinit, mutta Isaiah ei sopeudu kuitenkaan kunnolla asumaan Khailan kanssa.

Huomatessaan, että Isaiah ei pidä häntä äitinään, Khaila kutsuu lopulta Margaretin. Khaila kertoo hänelle, että hän antaa Isaiahin heille asumaan, kunnes tämä ymmärtää mitä on tekeillä. Khaila sanoo, että hän välittää ainoastaan Isaiahista ja haluaa tämän olevan onnellinen. Margaret ja Khaila halaavat, ja Margaretin astuessa sisälle Isaiah juoksee ja syleilee häntä. Tämän jälkeen naiset istuutuvat ja katsovat Isaiahin leikkejä.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Jessica Lange  | … |  Margaret Lewin
  |
|  Halle Berry  | … |  Khaila Richards
  |
|  Samuel L. Jackson  | … |  Kadar Lewis
  |
|  Cuba Gooding Jr.  | … |  Eddie Hughes
  |
|  David Strathairn  | … |  Charles Lewin
  |
|  Regina Taylor  | … |  Gussie
  |
|  LaTanya Richardson  | … |  Caroline Jones
  |
|  Marc John Jefferies  | … |  Isaiah
  |
|  Daisy Eagan  | … |  Hannah Lewin
  |
|  Joie Lee  | … |  Marie
  |
|  Jacqueline Brookes  | … |  tuomari Silbowitz
  |
|  Donovon Ian H. McKnight  | … |  Amir
  |
|  Rikkia A. Smith  | … |  Josie
  |
|  Paulette McDaniels  | … |  Ethel
  |

Tuotanto
--------

*Tapaus Isaiahin* kuvaukset alkoivat 28. maaliskuuta vuonna 1994. Elokuva kuvattiin Illinoisin Chicagossa noin 17 miljoonan dollarin budjetilla. Elokuvan kuvaukset saatiin päätökseen 7. kesäkuuta 1994. Paramount Pictures toimi elokuvan tuotantoyhtiönä ja levittäjänä.

Julkaisu ja vastaanotto
-----------------------

*Tapaus Isaiah* sai ensi-iltansa kotimaassaan Yhdysvalloissa 17. maaliskuuta vuonna 1995. Yhdysvaltojen lisäksi elokuva pääsi teatterilevitykseen Australiaan, mutta muuten *Tapaus Isaiah* kiersi elokuvajuhlia ja julkaistiin suoraan DVD:nä. *Tapaus Isaiah* tuotti teatteriesityksistä yhteensä 8,5 miljoonan dollarin lipputulot. Yhdysvalloissa elokuva tuotti 7,6 miljoonaa dollaria. Elokuva ei ollut taloudellinen menestys.

*Tapaus Isaiah* sai ilmestyessään sekalaiset arvostelut kriitikoilta, mutta Jessica Langen ja Halle Berryn roolisuorituksia ylistettiin. Berry oli roolisuorituksestaan ehdokkaana parhaan naispääosan Image-palkintoon vuonna 1996. Rotten Tomatoes -sivustolla elokuvalla on 45 prosentin "mätä"-arvosana, joka perustuu kahteenkymmeneenyhdeksään arvosteluun. Arvosteluista noin puolet on positiivisia ja puolet negatiivisia. Melkein 10 000 arvionsa tehdystä käyttäjästä 76 prosenttia piti elokuvasta.

*Tapaus Isaiah* on julkaistu VHS:nä ja DVD:nä useasti, viimeksi vuonna 2013.

Lähteet
-------

1. ↑  Losing Isaiah (1995) *elonet.fi*. Elonet.fi. Viitattu 6.3.2014. (suomeksi)
2. 1 2 3  Losing Isaiah (1995) *allmovie.com*. Allmovie.com. Viitattu 6.3.2014. (englanniksi)
3. 1 2 3 4 5  LOSING ISAIAH (1995) *tcm.com*. TCM.com. Viitattu 6.3.2014. (englanniksi)
4. 1 2 3 4 5  Losing Isaiah (1995) *rottentomatoes.com*. Rottentomatoes.com. Viitattu 6.3.2014. (englanniksi)

Aiheesta muualla
----------------

* *Tapaus Isaiah* Internet Movie Databasessa. (englanniksi)
* *Tapaus Isaiah* Elonetissä.
* *Tapaus Isaiah* AllMoviessa. (englanniksi)
* *Tapaus Isaiah* Rotten Tomatoesissa (englanniksi)
* *Tapaus Isaiah* TCM Movie Databasen sivuilla (englanniksi)